Uvisheden fylder på Falcks ambulancestationer i Nordjylland, efter Falck tabte udbuddet om fremtidig ambulancedrift i Region Nordjylland. Fra april 2022 hjemtager regionen selv en del af driften, mens den resterende del fremover skal håndteres af det finske firma PreMed. -	Stemningen er generelt ok, men det er klart, at folk er spændte på, hvad vi går ind i. Frustrationerne handler især om, at vi ikke endnu ved, hvilke vagtformer og arbejdsforhold, vi kommer ind i, siger Torkild Hedehus, der er fællestillidsmand for Falck, Region Nord. PreMed har tidligere fortalt, at de regner med at lave en overdragelse, så medarbejderne bliver sikret job hos dem, og det samme gælder hos regionen. Tirsdag udtalte regionsrådsformand, Ulla Astman fra Socialdemkratiet, til TV2 Nord: -	Vi håber rigtig mange af medarbejderne vil gå med over i de to nye firmaer, så de kan blive ved med at køre ambulancer, som de gør i dag. Det er dygtige og velkvalificerede medarbejdere, og vi har i høj grad brug for dem. Vil ikke pendle fra Hobro til Thisted Men selvom det ser ud til, at Falcks medarbejdere er sikret jobs, så er det stadig uvist, hvordan arbejdstiderne og placeringen af ambulancestationerne bliver. -	Vi mangler generelt svar på, hvad det er for en type vagtformer, der kommer, og hvor vi skal møde. Vores elever er også spændte på, hvad de bliver tilbudt. De vil gerne vide, om alle elever bliver overtaget, eller hvordan det kommer til at køre, siger Torkild Hedehus. Nu har regionen og PreMed inviteret medarbejderne fra Falck til fire online-informationsmøder i marts. Her håber Torkild Hedehus, at han og kollegaerne får svar på de spørgsmål, de går med. Han arbejder selv til dagligt på ambulancestationen i Hobro, og her er det særligt placeringen af de nye ambulancestationer, der bliver talt om og fordelingen af medarbejdere på stationerne i regionen. -	Folk vil gerne arbejde tæt på, hvor de bor. Det er derfor, vi har valgt det arbejdssted, vi har i dag. Der er ikke nogen, der arbejder i Hobro, der er interesserede i at køre til Thisted hver dag. Arbejdsstedet betyder meget, siger Torkild Hedehus og tilføjer: -	Vi håber meget for alle kollegaers skyld, at der hurtigt bliver meldt noget ud om virksomhedslignende overdragelsesvilkår, for det vil give alle ro. Folk går og tænker på, om de skal søge deres eget job, eller de automatisk kommer over. Det fylder meget.

Referat:
Til april næste år stopper Falck med at drive ambulancer i Region Nordjylland. Tilbage står ambulanceredderne, der savner svar på, hvad de kan forvente af de nye arbejdspladser, når regionen selv og det finske firma PreMed skal stå for ambulancedriften.